Kakawin Arjunawiwāha/Pupuh 12
Pupuh 12 – Nardataka 

1.
a. stutinira tan tulus sinahuran paramārtha śiwa 
b. anaku huwus katon abhimatān katĕmunta kabeh 
c. hana panganugrahangkwa caduśakti winimba śara 
d. paśupati śastrakāstu pangaranya nihan wulati

2.
a. wuwusira sang hyang īśwara mijil tang apuy ri tangan
b. wawang aśarīra kātara mangiṇḍitakĕn warayang 
c. tinarima sang Dhanañjaya tikāng śara sūkṣma tikā
d. ng anala śarīra sātmaka lawan warayang wĕkasan

3
a. kṛtawara sang Dhanañjaya manambah atipraṇata 
b. pinisalinan laras makuṭa tan hana kālah-alah 
c. winara-warah sirêng aji dhanurdharaśāstra kabeh 
d. kṛtasamaya ng prayoga dadi sūkṣma bhaṭāra śiwa

4
a. saha surasiddhacāraṇa parĕng kṣana śūṇya muwah 
b. rasa tan i rāt hiḍĕp nṛpatiputra katonanira
c. kadi masalin śarīra suka tanpa balik prihati 
d. satiru-tirun kṛtārtha sira deni kadhīranira

5
a. hana mara janma tanpa pihutang brats yoga tapa 
b. angĕdul aminta wīryya sukaning widhi sāhasikā 
c. binalikakĕn purihnika lĕwih tinĕmunya lara 
d. sinakitaning rajah tamah inaṇḍĕhaning prihatin

6
a. kadi hana pūrwwa karmma dinalih sang akaryya hayu
b. ulah apegĕh magĕgwana rasāgama buddhi tĕpĕt 
c. ya juga sudhīra munggu ri manahnira sang nipuṇa 
d. karaṇanikāng sukābhyudaya niṣkala yan katĕmu

7
a. syapa kari tan tĕmu ng hayu masādhana sarwwa hayu
b. niyata katĕmwaning hala masādhana sarwwa hala 
c. tĕwas alisuh manangśaya purākṛta tāpa tinūt 
d. sakaharĕpĕn kasiddha makadarśana Paṇḍusuta

8
a. atha ri huwusnirān tĕmu kinaryyanikāng hṛdaya 
b. suka rumaras-raras hatinirān pakirê muliha 
c. gumuṇita harṣacitta sang anungsunga yan ḍatĕnga 
d. angawaśa mānuṣatwanira rāga lulut sumaput

9
a. ri sĕḍĕngirān samangkana hanāpsara wāhu ḍatĕng 
b. ahalĕp alihsikīnutus umiñjĕma supraṇata
c. amawa kalambi kambala mapāduka ratnamaya 
d. tulus acĕlĕk surādhipa pasungnya ginangsalira

10
a. tulis i bapanta māsku ḍatĕngāmuharā sih agöng 
b. ri kita tulung pwa tāku katĕkan bhaya niśśaraṇa
c. pĕjahanikāng Niwātakawacāsura karyya mami 
d. ubhayahitātĕhĕr pamapasanta warāstra śara

11
a. rasani tulis hyang Indra panganugraha yogya dahat 
b. ndan asuma sang hinundang awĕlas ri kakārinira 
c. lararing inaryyakĕn paḍani kūngning aninggalakĕn 
d. karananirān hĕnĕng rudita śoka sumöng ri mata

12
a. muwah awuwus tikā sang inutus bapa kāsihana 
b. anĕlanga śakti kīrtinira sang suranātha laki 
c. pahayun ikang surālaya layanya magöng biṣama 
d. kadi saphalanta tāśrayanikān saphalān tulungĕn

13
a. ya marika hetuning kapihĕnĕng kṣama tan wihanga 
b. laraning inambwakĕn kadi mawīrya lawan maguṇa 
c. maka dadahā ng hurip tuwi yayā tika kêrang irang
d. guṇani kadewatānira jugākṛta kṛtya hĕlĕm

14
a. papa mangalap kasor pangucaping paḍa wāgmimaya 
b. krama mangadĕg ta sang nṛpatiputra sĕḍĕng tumihang
c. tĕlas akalambi kambala mapāduka sādhananing 
d. gaganacarāngiring ta sirs sang rwa mawāstranira

Arjunawiwāha
Kakawin Arjunawiwāha